b"\n_START_ARTICLE_\nSri Rajadhi Rajasinha\n_START_SECTION_\nPrimera intervenci\xc3\xb3 brit\xc3\xa0nica\n_START_PARAGRAPH_\nHavia esclatat la guerra entre Anglaterra i les seves col\xc3\xb2nies americanes i el febrer de 1778 aquestes van entrar en una alian\xc3\xa7a amb Fran\xc3\xa7a i despr\xc3\xa9s amb Espanya. Un conflicte amb Holanda, va portar la flota d'aquest estat al costat dels aliats. El conflicte es va estendre per l'\xc3\x8dndia, i la Companyia, que per la seva constituci\xc3\xb3 era l'encarregada de la protecci\xc3\xb3 del territori asi\xc3\xa0tic, va haver de aixecar tres regiments de mercenaris europeus a un preu molt alt; ja era massa tard; les factories de la Companyia a la costa sud de l'\xc3\x8dndia foren r\xc3\xa0pidament ocupades pels brit\xc3\xa0nics sota ordres del governador de Madras Lord MacCartney. El novembre de 1781 va caure Nagapatnam i llavors una flota brit\xc3\xa0nica manada per Sir Edward Hughes es va dirigir a Trincomalee, on va arribar el 4 de gener de 1782. Aquest port era essencial pels holandesos per\xc3\xb2 mai hi havia hagut diners per fortificar-lo adequadament i fou capturat sense problemes. El Fort Ostenburg amb una guarnici\xc3\xb3 de 400 homes, es va rendir el dia 6. _NEWLINE_Els brit\xc3\xa0nics planejaven capturar Colombo i tallar el comer\xc3\xa7 de canyella per for\xc3\xa7ar als holandesos a entregar l'illa. Si el temps no permetia controlar Colombo per mar, els vaixelles anirien a Jaffna i la ocuparien. Es confiava amb l'ajut del rei de Kandy a canvi de la restituci\xc3\xb3 d'all\xc3\xb2 perdut el 1766. Els brit\xc3\xa0nics van enviar un ambaixador a la cort, de nom Hugh Boyd, un irland\xc3\xa8s intel\xc2\xb7ligent de classe baixa, segon secretari de Lord Macartney (el governador de Madras), que va sortir de Trincomalee el 5 de febrer amb un seguici, per\xc3\xb2 en aquesta data el rei Kirti Sri Rajasinha ja havia mort _NEWLINE_No deixava fills de la seva Ran Doliya principal i el va succeir el seu germ\xc3\xa0 petit amb el nom de Sri Rajadhi Rajasinha (Raja Adhiraja Sinha). La missi\xc3\xb3 de Boyd no va poder tenir bons resultats; va aconseguir que els singalesos subministressin provisions a les forces brit\xc3\xa0niques per\xc3\xb2 un tractat d'alian\xc3\xa7a amb Gran Bretanya o una declaraci\xc3\xb3 de guerra a la Companyia foren refusats. Boyd va tornar a Trincomalee i mentre Hughes que havia tornat a Madras per provisions (deixant guarnici\xc3\xb3 a Trincomalee) fou interceptat per la flota francesa del almirall Pierre Andr\xc3\xa9 de Suffren Saint Tropez i va haver de lliurar una llarga per\xc3\xb2 indecisa batalla (15 de febrer de 1782). Boyd mentre, va arribar a Trincomalee el 26 de mar\xc3\xa7\xc2\xa0; la guarnici\xc3\xb3 havia estat refor\xc3\xa7ada per\xc3\xb2 el seu vaixell ja havia sortit; va llogar un petit vaixell i va sortir cam\xc3\xad de Madras per\xc3\xb2 va tenir la mala sort de topar amb l'almirall Suffren que el va fer presoner. El 12 d'abril Suffren va presentar batalla a la flota brit\xc3\xa0nica a la badia de Trincomalee; les dues parts van tenir moltes baixes (567 morts els brit\xc3\xa0nics) i finalment els francesos es van retirar.  _NEWLINE_Els brit\xc3\xa0nics van rebre poca ajuda dels singalesos; molts dels portadors o sepoys van desertar. Els vaixells brit\xc3\xa0nics es van estacionar prop de Manar i la Companyia Holandesa de les \xc3\x8dndies Orientals, per anticipar-se a un desembarcament a Chilaw (el fort de la qual estava en mal estat) va enviar forces a la zona i va establir un sistema de senyals lluminosos a tota la costa fins a Colombo per alertar de la proximitat de l'enemic. Mentre les fortificacions de Colombo eren refor\xc3\xa7ades sota supervisi\xc3\xb3 de un funcionari de nom Rymers que es va dedicar a robar a la Companyia; una situaci\xc3\xb3 d'indisciplina dominava entre les forces militars. Els forts de Negumbo i Puttalam tamb\xc3\xa9 estaven en mal estat i les guarnicions eren sobretot tupasses (descendents d'antics esclaus i que eren cristians) i malais, establerts als pobles de la rodalia; una gran part del fort de Puttalam es va trobar ocupat per una dona francesa i la seva filla.\n_START_SECTION_\nIntervenci\xc3\xb3 francesa\n_START_PARAGRAPH_\nEl 27 d'agost l'almirall Suffren, que havia estat rebutjat a Galle i a Batticaloa, es va presentar sobtadament a Trincomalee, va desembarcar i va muntar bateries; en tres dies el fort es va rendir i es va permetre als soldats anglesos retornar a Madras.  Suffren des de Trincomalee, va poder bloquejar Madras i els habitants van ser afectats per la fam. Els plans brit\xc3\xa0nics se'n havien anat a rodar, en benefici final dels holandesos. En els servidors de la Companyia no es podia confiar, i Raket, comandant de Jaffnapatnam, va entrar en correspond\xc3\xa8ncia amb l'enemic; de fet, els termes de la rendici\xc3\xb3 van estar a punt i nom\xc3\xa9s el frac\xc3\xa0s dels brit\xc3\xa0nics per arribar a Jaffna van salvar aquesta posici\xc3\xb3 per als holandesos durant alguns anys m\xc3\xa9s. Trincomalee va ser finalment restaurada a la Companyia pels francesos el 1784, juntament amb la resta de les seves factories desmantellades a l'\xc3\x8dndia.\n_START_SECTION_\nPer\xc3\xadode intermedi\n_START_PARAGRAPH_\nEl governador holand\xc3\xa8s Falck va morir el 5 de febrer de 1785 a la seva resid\xc3\xa8ncia de Malwatta prop de Nagalagama, despr\xc3\xa9s d'una curta malaltia. Dos dies despr\xc3\xa9s assolia el govern el comandant de Galle Wilhelm Jacob van der Graaf, un oficial de gran habilitat. El rei va insistir en el restabliment del cerimonial dels ambaixadors que anaven a la cort i la restituci\xc3\xb3 de la costa occidental cedida, i les relacions entre la Companyia i la cort van entrar en una etapa dif\xc3\xadcil.  _NEWLINE_El 15 d'abril de 1788 es va signar a la Haia un tractat d'alian\xc3\xa7a amb Gran Bretanya pel qual aquest estat ajudaria als holandesos en cas que algun dels seus establiments fos amena\xc3\xa7at o atacat per Fran\xc3\xa7a. El setembre de 1789, despr\xc3\xa9s de la Revoluci\xc3\xb3, Lord Cornwallis, va escriure a Colombo, assegurant la vig\xc3\xa8ncia del tractat._NEWLINE_Els francesos havien comen\xc3\xa7at a negociar amb el rei de Kandy que els havia cridat demanant protecci\xc3\xb3 contra la Companyia. La zona de Chilaw, administrada des de Colombo, estava agitada, i el rei va insistir en nomenar el seu propi cap a la zona, i Van der Graaf va haver d'accedir per evitar una revolta dels habitants a favor del rei. Tamb\xc3\xa9 hi va haver disturbis al disawani de Colombo i en algun altre lloc. Era evident que els singalesos del territori de la companyia mostraven un gran respecte i fidelitat al rei. Els lascarins enviats als lloc de producci\xc3\xb3 de sal confraternitzaven amb les forces reials i els hi venien armament. Algunes epid\xc3\xa8mies tamb\xc3\xa9 van afectar als territoris de la Companyia, epid\xc3\xa8mies que no passaven als territoris reials al quedar protegits per una frontera natural selv\xc3\xa0tica. La manca de blat i arr\xc3\xb2s afectava a les forces militars de la Companyia i el preu d'aquests productes (o altres) no va parar de pujar. Finalment el rei va tancar la frontera (kadawatu) i era evident que les hostilitats no tardarien. _NEWLINE_Van der Graaf va entrar en correspond\xc3\xa8ncia amb Pilima Talauwa, un fill de l'adigar del ex rei Kirti Sri Raja Sinha que ara era disawa; encara que els detalls no s\xc3\xb3n clars, el governador hauria ofert a aquest la presa de possessi\xc3\xb3 de Sabaragamuwa; el juny de 1791 el governador va enviar al coronel de Meuron amb un regiment de mercenaris su\xc3\xafssos al servei de la Companyia, recolzat per un cos d'holandesos, malais i lascarins, cap al disawani de Pilima Talauwa, que s'havia d'unir a aquesta forces; per\xc3\xb2 al arribar no van trobar un anima ni tampoc provisions. De Meuron, que va avan\xc3\xa7ar fins a Kendangomuwa, es va trobar a\xc3\xafllat del gruix de l'expedici\xc3\xb3 i va patir durant tres dies pluges torrencials retard que li va permetre finalment retirar-se a Sitawaka, comunicant els fets a Van der Graaf, que esperava a Hanwella._NEWLINE_El consell de Bat\xc3\xa0via va veure incrementades les seves preocupacions financeres per la intrusi\xc3\xb3 de danesos i americans; les relacions amb el raja de Cochin, aliat brit\xc3\xa0nic, van empitjorar i per tant el govern de Ceilan va rebre instruccions d'evitar problemes amb el rei de Kandy. No obstant el rei va decidir per iniciativa pr\xc3\xb2pia obrir la frontera el 1792. El rei va exigir per les activitats amb la canyella (que es pelava) que nom\xc3\xa9s es podrien fer si els holandesos enviaven l'ambaixada anual, cosa que van haver de fer des de 1793.  _NEWLINE_Es calcula que el regne tenia prop de mig mili\xc3\xb3 d'habitants a finals del segle. Les lleis i costums no havien evolucionat des dels temps del regne de Kotte; s'havia produ\xc3\xaft un estancament intel\xc2\xb7lectual, material i moral; la vida era sovint un malson; la feina pesada, calia lluitar per menjar i per una mica de roba, l'\xc3\xbanica distracci\xc3\xb3 era una visita al temple; les comoditats eren desconegudes i la riquesa inaccessible; el comer\xc3\xa7 era esc\xc3\xa0s i el poc que existia era monopolitzat pels poderosos; no hi havia fabriques i la quantitat de moneda en circulaci\xc3\xb3 estava estrictament limitat; els diners que ingressava el rei eren probablement menys que la de alguns dels mudaliyars al servei de la Companyia. No hi havia obra p\xc3\xbablica fora dels edificis religiosos; els singalesos no podien aspirar a res i no tenien inter\xc3\xa8s en conrear m\xc3\xa9s del que necessitaven per les necessitats b\xc3\xa0siques de la vida; estaven agra\xc3\xafts quan la seva vida era segura i el seu camp no era saquejat i feli\xc3\xa7os quan podien obtenir alguna moneda per la venda de les seves collites.\n_START_SECTION_\nSegona intervenci\xc3\xb3 brit\xc3\xa0nica\n_START_PARAGRAPH_\nA finals del 1793 es va saber que Fran\xc3\xa7a havia declarat la guerra a Holanda i Gran Bretanya. Els brit\xc3\xa0nics van ocupar Trincomalee que va capitular (26 d'agost de 1795); cinc dies despr\xc3\xa9s es rendia Fort Ostenberg i s'establia un govern militar sota Patrick Alexander Agnew; tropes brit\xc3\xa0niques foren enviades a ocupar Batticaloa. Els holandesos van veure que la guerra era inevitable i van comen\xc3\xa7ar a refor\xc3\xa7ar les defenses de Colombo. _NEWLINE_El rei de Kandy va ordenar subministrar als brit\xc3\xa0nics i un ambaixador, Robert Andrews, un mercader, fou rebut pel rei el 29 de setembre. Pilima Talauwa i Erawwawala, els adigars reials, i el consell de ministres van rebre una petici\xc3\xb3 de cessi\xc3\xb3 d'algun territori del rei on els brit\xc3\xa0nics poguessin establir un fort i una factoria; era imprescindible que els holandesos no hi tinguessin cap dret; els ministres van demanar pel seu costat que cap territori capturat als holandesos pogu\xc3\xa9s ser mai retornat a aquests. Andrew no podia garantir aix\xc3\xb2 per\xc3\xb2 va assegurar que els districtes interiors capturats als holandesos serien entregats al rei; tamb\xc3\xa9 va demanar el monopoli comercial igual que el que gaudien el holandesos, per\xc3\xb2 els ministres van preferir reservar-se el dret de cedir aquests drets comercials a qualsevol que els pagu\xc3\xa9s millor. Un tractat preliminar fou signat el 12 d'octubre de 1795._NEWLINE_Mentre una for\xc3\xa7a brit\xc3\xa0nica havia desembarcar a Punta Pedro on se'ls van unir homes procedents de Nagapatnam, i van avan\xc3\xa7ar cap a Jaffna. El 28 de setembre Stuart va enviar un ultim\xc3\xa0tum a la guarnici\xc3\xb3 de Jaffna que estava formada per alguns sepoys i alguns oficials inv\xc3\xa0lids; no hi havia resist\xc3\xa8ncia possible i el fort de Jaffna es va rendir sense disparar un tret. _NEWLINE_Lord Hobart va ratificar que l'expulsi\xc3\xb3 total dels holandesos nom\xc3\xa9s podia ser decidida a Europa provocant la decepci\xc3\xb3 dels singalesos per\xc3\xb2 finalment es va signar un tractat el 12 de febrer de 1796, que establia el lloc de la factoria brit\xc3\xa0nica, prefer\xc3\xa8ncia comercial, restauraci\xc3\xb3 al rei de tots els territoris ocupats per la for\xc3\xa7a incloent alguns llocs on es feia sal i un dret limitat de comer\xc3\xa7 exterior i protecci\xc3\xb3 de la religi\xc3\xb3 budista. El tractat fou signat per Dumbara Rala i havia de ser ratificat pel rei per\xc3\xb2 quan el tractat fou portat a Kandy la situaci\xc3\xb3 havia canviat despr\xc3\xa9s que els holandesos, que s'havien retirat tots cap a Colombo, es van rendir el 16 de febrer de 1796 a les forces del coronel Stewart.\n_START_SECTION_\nEl regne de Uda Rata (Kandy) sota protectorat brit\xc3\xa0nic\n_START_PARAGRAPH_\nRajadhi Raja Singha havia ajudat als brit\xc3\xa0nics esperant una compensaci\xc3\xb3 per\xc3\xb2 es va veure defraudat. Els brit\xc3\xa0nics ers van comportar de manera similar als holandesos. El regne va esdevenir un protectorat brit\xc3\xa0nic de facto._NEWLINE_El governador en consell de Madras es va reunir el 17 de febrer de 1796; l'administraci\xc3\xb3 civil fou conferida a un comissionat de nom Robert Andrews que va introduir les normatives vigents a la costa de Coromandel i per aix\xc3\xb2 es van portar a funcionaris indis. Es va establir una taxa de un fanam als cocoters i altres fruites d'arbres, taxa molt injusta perqu\xc3\xa8 no tenia en compte la productivitat de les terres, i les ofertes de modificaci\xc3\xb3 per un sistema m\xc3\xa9s just foren rebutjades, i per aix\xc3\xb2 va esclatar una revolta que va for\xc3\xa7ar als brit\xc3\xa0nics a descartar aquesta taxa._NEWLINE_L'illa va romandre sota ocupaci\xc3\xb3 militar fins al 1798. El 12 d'octubre de 1798 fou transferida a la corona i nomenat governador \xc3\xbanic Frederick George Augustus North, Earl de Guilford, sota depend\xc3\xa8ncia jer\xc3\xa0rquica del governador de la presid\xc3\xa8ncia de Madras._NEWLINE_Poc abans va morir el rei el 26 de juliol de 1798. El va succeir el seu nebot Sri Vikrama Rajasinha"